# L’Heptaméron des nouvelles (1559)/Nouvelle 64
#### NOVVELLE SOIXANTEQVATRIESME.

En la cité de Valẽce y auoit vn gentil-hõme, qui par l’eſpace de cinq ou ſix ans auoit aimé vne dame ſi parfaictement, que l’honneur & la confciẽce de l’vn & de l’autre n’y eſtoit point bleſſée : car ſon intention eſtoit de l’auoir pour femme, qui eſtoit choſe fort raiſonnable : car il eſtoit beau, riche, & de bõne maiſon, & ſi ne s’eſtoit point mis en ſon ſeruice ſans premierement auoir ſceu ſon intention, qui eſtoit de s’accorder à mariage par la volonté de ſes amis, leſquels eſtans aſſemblez pour ceſt effect, trouuerent le mariage fort raiſonnable, pourueu que la fille y euſt bonne volonté. Mais elle, ou cuidant trouuer mieux, ou voulant diſsimuler l’amour qu’elle luy auoit portée, y trouua quelque difficulté : tellement que la compagnie aſſemblée ſe departit, non ſans regret qu’elle n’y auoit peu mettre quelque bonne concluſion, cognoiſſant le party d’vn coſté, & d’autre fort raiſonnable. Mais ſur tout fut courroucé le pauure gentil-homme, qui euſt porté ſon mal patiẽment, s’il euſt penſé que la faulté fuſt venue des parens, & non d’elle. Et cognoiſſant la verité, dont la creance luy cauſoit plus de mal que la mort, ſans parler à s’amie ne à autre, ſe retira en ſa maiſon, & apres auoir donné quelque ordre à ſes affaires, s’en alla en vn lieu ſolitaire, ou il meiſt peine d’oublier ceſte amitié, & la conuertit entierement en celle de noſtre ſeigneur, à laquelle ſans comparaiſon il eſtoit plus obligé. Et durant ce temps lá, n’eut aucunes nouuelles de ſa dame, ne de ſes parens. Parquoy print reſolution, puis qu’il auoit failly à la vie la plus heureuſe qu’il euſt peu eſperer, de prendre & choiſir la plus auſtere & deſagreable, qu’il pourroit imaginer : & auecques ceſte triſte pensée, qui ſe pouuoit nommer deſeſpoir, s’en alla rendre religieux en vn monaſtere de ſainct François, non loing de pluſieurs de ſes parens : leſquels entendans ſon deſeſpoir, feirent tout leur effort d’empeſcher ſa deliberation : mais elle eſtoit ſi fermement fondée en ſon cueur, qu’il n’y eut ordre de l’en diuertir. Toutesfois cognoiſſant dont le mal eſtoit venu, penſerent de chercher la medecine, & allerent vers celle, qui eſtoit cauſe de ceſte ſoudaine deuotion : laquelle fort eſtonnée & marrie de ceſt inconuenient, penſant que ſon refus pour quelque temps, luy ſeruiroit ſeulement d’experimenter ſa bonne volonté, & non de la perdre pour iamais, dont elle voyoit le danger euident, luy enuoya vne epiſtre, laquelle mal traduicte, dict ainſi :
﻿Pource qu’amour, sil n’eſt bien eſprouué, Ferme & loyal ne peuſt eſtre approuué, I’ay bien voulu par le temps eſprouuer, Ce que i’ay tant deſiré de trouuer : C’eſt, vn mary remply d’amour parfaict, Qui par le temps ne peuſt eſtre deffaict. Cela me feit requerir mes parens De retarder, pour vn ou pour deux ans, Ce grand lien, qui iuſqu’à la mort dure, Qui à pluſieurs engendre peine dure. De vous auoir ie ne feis pas refus, Certes iamais de tel vouloir ne fus : Car oncques nul, que vous, ne ſceu aimer, Ny pour mary & ſeigneur eſtimer. O quel malheur, amy, ay-ie entendu, Que ſans parler à nully t’es rendu En vn conuent, & vie trop auſtere ?
Dont le regret faict que ne m’en puis taire, Et me contrainct de changer mon office, Faiſant celuy dont as vsé ſans vice : C’eſt, requerir celuy dont fus requiſe, Et d’acquerir celuy dont fus acquiſe. Or donc, amy, la vie de ma vie, Lequel perdant, n’ay plus de viure enuie : Las ! plaiſe toy vers moy tes yeux tourner, Et du chemin, ou tu es, retourner. Laiſſe le gris & ſon auſterité, Vien receuoir ceſte felicitè, Qui tant de fois fut par toy deſirée. Le temps ne l’a deffaicte ou empirée : C’eſt pour toy ſeul que gardée me ſuis, Et ſans lequel plus viure ie ne puis. Retourne donc, vueille t’amie croire, Refraichiſſant la plaiſante memoire Du temps paẞé par vn ſainct mariage. Croy moy, amy, & non point ton courage, Et ſois certain qu’oncques ie n’ay pensé De faire rien ou tu fuſſe offensé : Mais eſperois te rendre contenté Apres t’auoir bien experimenté. Or ay-ie faict de toy experience : Ta fermeté, ta foy, ta patience, Et ton amour, ſont cogneuz, clairement, Qui m’ont acquiſe à toy entierement. Vien donc, amy, prendre ce qui eſt tien : Ie ſuis à toy, ſois doncques du tout mien.
Ceſte epiſtre portée par vn ſien amy, auec toutes les remontrances, qu’il fut poſsible de faire, fut receuë & leuë du gentilhomme cordelier, auec vne contenance tant triſte, accompagnée de ſouſpirs & de larmes, qu’il ſembloit qu’il vouſiſt noyer & bruſler ceſte pauure epiſtre. Alaquelle ne feit autre reſponſe, ſinon dire au meſſager, que la mortification de ſa paſsion extreme, luy auoit couſté ſi cher, qu’elle luy auoit oſté la volonté de viure, & la crainte de mourir. Parquoy requeroit celle qui en eſtoit l’occaſion, puis qu’elle ne l’auoit voulu contenter en la paſsion de ſes grands deſirs, ne le vouloir tourmenter à l’heure qu’il en eſtoit hors, mais ſe contenter du mal paſsé : aquel il ne peut trouuer autre remede, que de choiſir vie ſi aſpre, que la cõtinuelle penitẽce, qui luy faiſoit oublier ſa douleur : & à force de ieuſnes & diſciplines affoiblir tant ſon corps, que la memoire de la mort, luy eſtoit pour ſouueraine conſolation, & que ſur tout il la prioit, qu’il n’euſt iamais nouuelle d’elle. Car la memoire de ſon nom ſeulement, luy eſtoit importable purgatoire. Le gentil-homme s’en retourta auec ceſte triſte reſponſe, & en feit le rapport à celle, qui ne la peut entendre ſans incroyable regret. Mais amour, qui ne veult permettre l’eſprit faillir iuſques à l’extremité, luy meit en fantaſie, ſi elle le pouuoit veoir, que la veuë & la parole auroient plus de force, que n’auoit eu l’eſcriture. Parquoy auec ſon pere & ſes plus proches parens, s’en alla au monaſtere ou il demeuroit, n’ayant rien laiſſé en ſa boëte, qui peuſt ſeruir à ſa beauté : ſe confiant, que ſ’il la pouuoit vne fois regarder & ouïr parler, impoſsible eſtoit que le feu ſi longuement continué en leurs cueurs, ne ſe ralumaſt plus fort que deuant. Ainſi entrant au monaſtere, ſur la fin de veſpres le feit appeller en vne chapelle dans le cloiſtre. Luy, qui ne ſçauoit qui le demãdoit, s’en alla à la plus forte bataille ou il euſt iamais eſté. Et à l’heure qu’elle le veid tant palle & deffaict, qu’à peine le peut elle recognoiſtre, neantmoins remply d’vne grace, non moins amiable qu’au parauant, amour la contraignit auãcer ſes bras pour le cuider embraſſer : mais la pitié de le veoir en tel eſtat, luy feit tellemẽt affoiblir le cueur, qu’elle tomba eſuanouye. Lors le pauure religieux qui n’eſtoit deſtitué de charité fraternelle, la releua, & aſsiſt dedans vn ſiege de la chapelle. Et luy, qui n’auoit moins beſoing de ſecours, faignit ignorer ſa paſsion, fortiſiant ſon cueur en l’amour de ſon Dieu, contre les occaſions qu’il voyoit ſe preſenter : tellement qu’il ſembloit à ſa contenance, ignorer ce qu’il voyoit. Elle reuenant de ſa foibleſſe, tournãt vers luy ſes yeux, tant beaux & piteux, qu’ils eſtoient ſuffiſans de faire amollir vn rocher, commẽça à luy dire tous les propos, qu’elle penſoit dignes de le retirer du lieu ou il eſtoit. A quoy il reſpondit le plus vertueuſement qu’il luy fut poſsible : mais à la fin, ſentant le pauure religieux, que ſon cueur ſ’amolliſſoit, par l’abondance des larmes de ſ’amie, cõme celuy, qui voyoit amour ce dur archer, dont ſi longuemẽt il auoit porté la douleur, ayãt ſa fleſche dorée preſte à luy faire nouuelle & mortelle playe, ſ’en fuyt de deuant l’amour & l’amie, comme n’ayant autre pouuoir, que par fuyr. Et quand il fut enfermé en ſa chãbre, ne la voulant laiſſer aller ſans quelque reſolution, luy va eſcrire trois mots en Eſpagnol, que i’ay trouué de ſi bonne ſubſtãce, que ie ne les ay voulu traduire, pour ne diminuer leur grace : leſquels luy enuoya par vn petit nouice, qui la trouua encores en la chapelle, ſi deſeſperée, que ſ’il luy euſt eſté licité ſe rendre cordeliere, elle y fuſt demeurée. Mais en voyant l’eſcriture, qui diſoit : Voluete don veneſti anima mi, que en las triſtas vides es la mia. Elle, pẽſant bien par cela, que toute eſperance luy eſtoit faillie, ſe delibera croire le conſeil de luy & de ſes amis, & ſ’en retourna en ſa maiſon, mener vne vie auſsi melancolique, que ſon amy la mena auſtere en la religion.
Vous voyez, mes dames, quelle vengeance print le gentil-homme de ſa rude amye, qui, en le penſant experimenter, le deſeſpera, de forte que, quand elle voulut, elle ne le peut recouurer. I’ay regret, diſt Nomerfide, qu’il ne laiſſa ſon habit pour l’aller eſpouſer, ie croy que c’euſt eſté vn parfaict mariage. En bonne foy, diſt Simontault, ie l’eſtime bien ſage : car qui a bien poiſé le faix de mariage, il ne l’eſtimera moins faſcheux, qu’vne auſtere religion. Et luy, qui eſtoit tant affoibly de ieuſnes & d’abſtinences, craignoit de prendre vne telle charge, qui duraſt toute la vie. Il me ſemble, diſt Hircan, qu’elle faiſoit tort à vn homme ſi foible, de le tenter de mariage : car c’eſt trop pour le plus fort homme du monde. Mais ſi elle luy euſt tenu propos d’amitié, ſans autre obligation que de volonté, il n’y a corde, qui n’euſt eſté deſchirée, ny nœud qui n’euſt eſté denoüé. Et veu que pour l’oſter de purgatoire, elle luy offroit vn enfer, ie dy qu’il eut grand’raiſon de la refuſer, & luy faire ſentir l’ennuy qu’il auoit porté de ſon refus. Par ma foy, diſt Emarſuitte, il y en a beaucoup, qui, pour cuider mieux faire que les autres, font pis, ou bien, le rebours de ce qu’ils veulent. Vrayement, diſt Guebron, vous me faictes ſouuenir, encores que ne ſoit à propos, d’vne qui faiſoit le contraire de ce qu’elle vouloit, dont il vint grand tumulte en l’egliſe ſainct Iean de Lyon. Ie vous prie, diſt Parlamente, prenez ma place, & nous la comptez. Mon compte, diſt Guebron, ne ſera pas long, ne ſi piteux, que celuy de Parlamente.